2003/325/EY: Komission päätös, tehty 12 päivänä toukokuuta 2003, luokan 1, 2 ja 3 käsittelylaitosten erottamista koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (ETA:n kannalta merkityksellinen teksti) (tiedoksiannettu numerolla K(2003) 1498)



Virallinen lehti nro L 117 , 13/05/2003 s. 0040 - 0041



Komission päätös, tehty 12 päivänä toukokuuta 2003, luokan 1, 2 ja 3 käsittelylaitosten erottamista koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (tiedoksiannettu numerolla K(2003) 1498) (Ainoastaan ranskan-, suomen- ja ruotsinkieliset tekstit ovat todistusvoimaiset) (ETA:n kannalta merkityksellinen teksti) (2003/325/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1) ja erityisesti sen 32 artiklan 1 kohdan, sekä katsoo seuraavaa: (1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä. (2) Koska vaatimukset ovat tiukkoja, on tarpeen säätää Ranskaa ja Suomea koskevista siirtymäkauden toimenpiteistä, jotta alalle annettaisiin riittävästi sopeutumisaikaa. Lisäksi eläimistä saatavien sivutuotteiden vaihtoehtoista keräystä, kuljetusta, varastointia, esikäsittelyä, käsittelyä ja käyttöä sekä näiden sivutuotteiden hävittämismenetelmiä on kehitettävä edelleen. (3) Tämän vuoksi Ranskalle ja Suomelle olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista luokan 1, 2 ja 3 laitosten erottamiseen. (4) Eläinten terveyteen ja kansanterveyteen kohdistuvien riskien välttämiseksi Ranskassa ja Suomessa olisi pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana. (5) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Luokan 1, 2 ja 3 laitosten erottamista koskeva poikkeus Asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen liitteessä VI olevan I luvun 1 kohdassa tai liitteessä VII olevan I luvun 1 kohdassa säädetään, Ranska voi enintään 30 päivään huhtikuuta 2004 asti ja Suomi enintään 31 päivään lokakuuta 2005 asti edelleen myöntää kansallisten sääntöjen mukaisista tiloista ja laitteista vastaaville toiminnanharjoittajille yksittäisiä hyväksyntiä tällaisten sääntöjen soveltamiselle luokan 1, 2 ja 3 käsittelylaitosten täydelliseen erottamiseen, mikäli a) kansallisilla säännöillä estetään eri luokkiin kuuluvien ainesten ristikontaminaatio; b) kansallisia sääntöjä sovelletaan ainoastaan tiloissa ja laitteisiin, jotka sovelsivat näitä sääntöjä 1 päivänä marraskuuta 2002; ja c) kansalliset säännöt ovat asetuksen (EY) N:o 1774/2002 liitteessä VI olevan I luvun 2-9 kohdan ja liitteessä VII olevan I luvun 2-10 kohdan muiden erityisten vaatimusten mukaisia. 2 artikla Valvontatoimenpiteet Toimivaltaisen viranomaisen on toteutettava tarvittavat toimenpiteet sen valvomiseksi, että tiloista ja laitteista vastaavat hyväksytyt toiminnanharjoittajat noudattavat 1 artiklassa asetettuja edellytyksiä. 3 artikla Hyväksyntien peruuttaminen ja sellaisen aineksen hävittäminen, joka ei ole tämän päätöksen mukaista 1. Toimivaltaisen viranomaisen myöntämät yksittäiset hyväksynnät, jotka koskevat luokan 1, 2 ja 3 käsittelylaitosten täydellistä erottamista, on välittömästi ja pysyvästi peruutettava kaikilta toiminnanharjoittajilta, tiloilta tai laitteilta, kun tässä asetuksessa esitetyt edellytykset eivät enää täyty. 2. Toimivaltaisen viranomaisen on peruutettava kaikki 1 artiklan nojalla myönnetyt hyväksynnät Ranskassa viimeistään 30 päivään huhtikuuta 2004 mennessä ja Suomessa viimeistään 31 päivään lokakuuta 2005 mennessä. Toimivaltainen viranomainen ei saa myöntää asetuksen (EY) N:o 1774/2002 mukaista lopullista hyväksyntää, ellei se tarkastustensa perusteella vakuutu siitä, että 1 artiklassa tarkoitetut tilat ja laitteet ovat kaikkien kyseisen asetuksen vaatimusten mukaisia. 3. Aines, joka ei ole tämän päätöksen vaatimusten mukaista, on hävitettävä toimivaltaisen viranomaisen ohjeiden mukaisesti. 4 artikla Tämän päätöksen noudattaminen asianomaisissa jäsenvaltioissa Ranskan ja Suomen on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi. 5 artikla Soveltaminen 1. Tätä päätöstä sovelletaan Ranskassa 1 päivästä toukokuuta 2003 alkaen 30 päivään huhtikuuta 2004 asti. 2. Tätä päätöstä sovelletaan Suomessa 1 päivästä toukokuuta 2003 alkaen 31 päivään lokakuuta 2005 asti. 6 artikla Osoitus Tämä päätös on osoitettu Ranskan tasavallalle ja Suomen tasavallalle. Tehty Brysselissä 12 päivänä toukokuuta 2003. Komission puolesta David Byrne Komission jäsen (1) EYVL L 273, 10.10.2002, s. 1.